**Natječaj za naljepše ljubavno pismo**

Dragi Dejane,

pišem ti ovo pismo iz tisućitog pokušaja dok gledam na sat koji pokazuje sitne noćne sate. Ne mogu spavati. Ti si mi na pameti. Ti i činjenica da ne znaš što se događa u mom životu, a ni ja u tvom.

Prošlo je točno sedam godina od onoga dana kada smo se zadnji puta vidjeli. Uskoro se selim, pa sam slažući stvari pronašla kutiju punu uspomena. Potpuno sam zaboravila na nju. Unutra su bile slike iz školskih dana, rođendanske čestitke i, među ostalom, avionska karta koja me odvela daleko od tebe. Sjećaš li se? Prvi smo put oboje pobjegli od kuće na cijeli dan, a da naše obitelji nisu ništa posumnjale. Sastali smo se na uglu onog talijanskog restorana. Gledao si zgrade oko sebe, a ja sam promatrala kako ti vruće australsko sunce obasjava preplanulu kožu. Nisam ti ništa rekla, već sam te samo pogledala duboko u tvoje oči plave kao azurno more. Poljubila sam te i pokušala zaboraviti na to da se više nikada nećemo vidjeti i odlučila prekriti osjećaje koji su preplavili svaki dio mog tijela.

Otišli smo na večeru u naš omiljeni grčki restoran iz kojeg se nismo pomaknuli satima. S tobom sam se uvijek osjećala kao doma. Ti si zapravo bio moj dom. Bio si topao, miran i siguran. Pogledali smo van i vidjeli da se spustio mrak. Šetali smo po centru grada te se našli ispod mosta i gledali Sydneysku operu. Ne znam kako je dan prošao tako brzo, kao nijedan drugi, a molila sam se da traje najduže na svijetu. Nemoguće je riječima opisati koliko sam uživala u tvome društvu toga dana. Ti se trenuci ne mogu usporediti ni sa kojim drugim koje sam proživjela. Međutim, ti nisi znao da su nam to posljednji sati. Mislio si da imamo još barem mjesec ili dva zajedno. Ovako je bilo lakše, barem mislim da je. Ne volim tužne rastanke. Da si sutradan došao na aerodrom, vjerojatno ne bih imala snage kročiti nogom kroz aerodromsko osiguranje. Kada bolje razmislim, mogao si i slutiti da će se nešto dogoditi. Mislim da i jesi. Sjećaš li se našeg posljednjeg poljupca? Onako me nikada prije nisi poljubio, kao da si znao da nam je to zadnji poljubac, koji valja biti nezaboravam. Bilo je to na uglu moje ulice, tamo gdje nas moji roditelji nisu mogli vidjeti, ali ti gdje si ti mogao vidjeti ulazna vrata. Uvijek bi pričekao da se uvjeriš da sam sigurno ušla u kuću, iako bismo se rastali samo sto metara dalje. Da mi je samo znati što ti je tada prolazilo kroz glavu. Možda nisi ni slutio, a možda i jesi. Vjerojatno nisi vidio suze koje su mi se slijevale niz obraze od onoga trenutka kada sam ti okrenula leđa. Cijeli sam ih dan držala u sebi.

Godinu dana. Toliko smo vremena dobili, a da o tome nikada nismo mogli niti sanjati. Kada mi je s osamnaest godina otac rekao da se moramo seliti zbog njegova posla, srce mi se slomilo. Nikada nisam mogla niti sanjati koliko će mi se život promijeniti u tako kratkom roku. Naše upoznavanje bila je apsolutna slučajnost, a svaka stanica mog tijela govorila mi je da se okrenem i zaboravim na tebe. Više gotovo da nisam ni spavala. Narednih nekoliko noći bih zaspala, ali se i probudila usred sna s mislima o tebi. Nakon tri tjedna sam potpuno odustala od toga da ćeš me kontaktirati, pomislila sam da je možda tako i najbolje. Znala sam da smo oboje odgajani u okruženju gdje su nas učili da se ne bismo smjeli družiti, a ti možda i više nego ja. Znam da su ljudi u dijaspori još tradicionalniji nego što bi čovjek pomislio. Bez obzira na sve to, pozvao si me van. Nisam mogla vjerovati, nego sam četiri puta čitala poruku ispočetka, iz različitih kuteva, misleći da ću tako pročitati nešto drugo. I tako je sve počelo. Koliko smo se god opirali, teško je bilo provoditi vrijeme odvojeno. Viđali bismo se na svega nekoliko sati. Teško mi je bilo lagati s kim sam jer su moji roditelji znali da još nisam stekla nikakve prijatelje. Tvoji su pak bili vrlo strogi i uvijek te kontrolirali. Ne znam ni sama kako smo uspijeli sve to izvesti. Sjećam se kada su jednom posumnjali da imaš curu za koju oni ne znaju. To je bilo zaista neugodno, pogotovo jer sam sve čula na telefonu. Tvoja se majka derala na tebe, samo zato što je posumnjala da nešto skrivaš, rekla ti je da ti je bolje da nemaš nikakve veze s curom druge vjere ili nacionalnosti. S vremenom je postalo lakše, ali bismo često dolazili u susret s realnošću i shvatili kako nećemo moći zauvijek lagati svima oko sebe. Imala sam jednu prijateljicu koja je znala za nas, ali nije mogla razumijeti taj odnos. Pokušala sam joj objasniti, ali je samo sve negirala i govorila da je glupo. Bila je u pravu. Glupo je. Glupo je što smo žrtve vremena. Rodili smo se u krivo vrijeme na krivom mjestu. Zbog tebe sam počela sumnjati u sve u što sam prije vjerovala. Odgojena sam u vrlo katoličkom duhu, ali sam se morala zapitati zašto bi Bog bio tako okrutan i stvorio dvoje ljudi kao što smo mi, znajući da će nam pružiti neizmjernu bol zbog nesretne sudbine koja nas je pronašla i odlučila uplesti se u naše živote. Pitam se zašto je izabrala baš nas.

Ti vjerojatno nikada nećeš niti znati koliko sam se promjenila uz tebe. Bila sam vrlo nesigurna i sramežljiva, izbjegavala sva ogledala jer bih se osjećala loše kada bih vidjela kako izgledam. Međutim, ti si stao sa mnom ispred ogledala i stavio svoje ruke na moje i pokazivao mi svaki dio moga tijela i govorio mi zašto ga voliš i koliko sam prekrasna. Toliko si mi puta rekao koliko sam lijepa, draga, predivna, pametna, da sam čak i ja djelomično počela vjerovati u to. Sada tek shvaćam kako ti nisam dala do znanja koliko si samo bio divan prema meni. Nisam ti to dovoljno govorila. U mojim si očima bio savršen. Znala sam sve tvoje mane, a i vrline. Znala sam da si jako nestrpljiv, osjetljiv i katkada brzoplet. Prihvaćala sam te baš takvog i voljela te koliko zbog vrlina, toliko i zbog mana. Ti si me držao kao kap vode na dlanu. Mislila sam da to ne zaslužujem ni od koga, no s tobom sam se osjećala vrijednom. Naši su zagrljaji s vremenom postajali sve čvršći i dulji, sve ljepši.

Oprosti mi što ti nisam rekla da odlazim. Znam da to govorim sedam godina prekasno. Imala sam potrebu reći ti to, pa makar i kada je sve već odavno gotovo. Otkako sam pronašla onu avionsku kartu, ne mogu spavati. Pitam se je li slučajnost da se udajem na baš današnji dan, istog datuma, samo sedam godina kasnije. Kada sam organizirala vjenčanje, nije mi bilo ni na kraj pameti da se takva slučajnost može dogoditi.

Udajem se za čovjeka kojeg volim, koji i mene voli. Drag je i imamo sigurnu zajedničku budućnost. Ipak, koliko god ga voljela, imam osjećaj da on nikad neće moći biti ti. Zapravo, znam to, ali pokušavam poreknuti. Zajedno smo nekoliko godina. Dugo sam se opirala i shvatila da je vrijeme da krenem dalje sa životom. Godinama sam učila, slušala predavanja, pila kave, plesala ili samo ležala u krevetu i zamišljala da si pored mene. Da si bio pored mene, sve bi bilo lakše. Mislim da se moja želja s vremenom pretvorila u potrebu za tvojom prisutnošču. Naši razgovori su uvijek bili zanimljivi da sam ih još godinama vrtila u glavi ponovno i ponovno. Počela sam ih i izmišljati, u nadi da ću se osjećati kao da si pored mene. Počela sam te i sanjati, što je bilo najbolnije; vidjeti te, dotaknuti ti lice i nasmijati se, a da se to zapravo nikada nije niti dogodilo.

Tolike su suze natopile moje obraze, a sve zbog najbanalnije činjenice – jer nismo došli s iste strane Dunava. Jednom sam te pitala bi li mogao pobjeći sa mnom. Htjela sam otići doma, uzeti samo dokumente i sjesti u auto i nikada se ne vratiti. Oklijevao si, a zatim sam se ispričala jer sam znala da je to bilo previše za zatražiti. Pitala sam se tijekom svih ovih godina, bi li se tvoj odgovor promijenio da ponovno postavim isto pitanje. Uvijek sam zamišljala naš život zajedno. Djeca bi nam bila vesela, živahna i sretna, a uvijek bismo raspravljali na koga više nalikuju. Živjeli bismo u maloj kućici koju smo zaradili svojim trudom i radom. Ne bi bila raskošna, ali bismo znali da je naš dom. Poprilično sam sigurna da bi bilo idilično, no teško bi bilo odvojiti se od naših obitelji koje su nas odgojile u iskrenoj obiteljskoj ljubavi, no nažalost u prenacionalističkom i ksenofobičnom duhu. Zar bi bila velika tragedija da nam djeca slave dva Božića?

Ovo pišem jer se osjećam dužnom. Ovo je moj pozdrav i isprika. Koliko god me duša boli što ne znam kako si i kojim ti se smjerom život kreće, mislim da ne bi bilo pametno saznati. Kada mislim na tebe, osjećam se kao da varam svog budućeg muža. On to ne zaslužuje. Osoba tako divna kao on to ne zaslužuje, već sretan brak koji želi ostvariti sa mnom. Ne znam jesam li zaljubljena u njega, ili u sjećanje na tebe. Svi mi govore da ću biti sretna u ovom braku, a ja se pokušavam uvjeriti u isto. Dio mene se nada da će se jednoga dana probuditi i postati kao ti. Više sam zaljubljena u ono što bi moglo biti, a ne ono što je. Možda ću svojoj djeci jednoga dana i reći o tebi, o osobi koja im je trebala biti otac, ali možda će tvoje sjećanje živjeti samo u mom srcu.

Prije tebe sam mislila da kada osoba upozna drugu koja joj dobro odgovara ju na poslijetku i oženi te na kraju svi budu sretni i zadovoljni. Sve je bilo tako jednostavno. Da nisam upoznala pravu, istinsku, neizmjernu i neporecivu ljubav, sada bih bila sretna misleći da ju imam. Počela sam vjerovati da za svakoga postoji srodna duša, koju upoznamo u jednom trenutku, bez obzira je li to s pet, četrnaest, dvadeset ili šezdeset godina, te da je najokrutnija, najsurovija i najbolnija istina da ta osoba nije uvijek ona s kojom provedemo živote.

Hvala ti na godini života koju si mi dao i koju mi nitko ne može oduzeti.

Volim te.

Iva